Det går strålende for Aalborg Idrætsgymnastik. I weekenden vandt klubben både sølv og bronze ved de årlige nationale mesterskaber for kvindelige hold, der denne gang blev afholdt i Aalborg. - Vi er meget stolte. Klubben har igen vist, at Aalborg har nogle af landets bedste gymnaster, siger formand Bent Brandtoft. Idrætsgymnastik er en velkendt disciplin fra De Olympiske Lege og består i alt af fire redskaber; hest, bom, gulv og barre. - Idrætsgymnastik kræver enorm disciplin, smidighed og råstyrke på samme tid. Og vores trænere og dygtige gymnaster har fået Aalborg op på det allerhøjeste niveau. Gymnasterne træner enormt meget, 15-20 timer hver eneste uge, så det er en fantastisk anerkendelse, at stå med både sølv og bronze. Det lover rigtig godt for fremtiden, fortæller den stolte formand.

Referat:
Aalborg Idrætsgymnastik vandt i weekenden både sølv og bronze ved de nationale mesterskaber i idrætsgymnastik.